Diari Oficial de la Generalitat Valenciana


Sumari del DOGV 8334, del 09-07-2018 (2018/6667)

RESOLUCIÓ de 5 de juliol de 2018, del Rectorat, per la qual s'aprova la delegació de funcions en els vicerectors i les vicerectores, la secretària general, el gerent i altres òrgans d'aquesta universitat.
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8334

Data del DOGV
:   09-07-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/6667


Data del document
:   05-07-2018

Organisme emissor
:   Universitat de València

Tipus de document
:   Resolució

Anàlisi jurídica

RESOLUCIÓ de 5 de juliol de 2018, del Rectorat, per la qual s'aprova la delegació de funcions en els vicerectors i les vicerectores, la secretària general, el gerent i altres òrgans d'aquesta universitat. [2018/6667]  
Els estatuts de la Universitat de València, modificats pel Decret del Consell de la Generalitat Valenciana 45/2013, de 28 de març, atribueixen a la rectora les facultats i les competències a les quals es refereix l'article 94.  
Amb la finalitat de fer més eficaç la gestió dels òrgans universitaris i al mateix temps evitar una sobrecàrrega i acumulació de funcions en la rectora, sense minvament de les garanties jurídiques dels particulars, i de conformitat amb el que estableix l'article 9 de la Llei 40/2015, d'1 d'octubre, de règim jurídic del sector públic, i l'article 95 dels Estatuts de la Universitat de València, aquest Rectorat, a l'empara de les competències conferides per la legislació vigent, els Estatuts de la Universitat de València i les disposicions concordants, ha resolt delegar les atribucions de la rectora en les matèries i òrgans següents:  
  
  
Primer  
Es deleguen en la vicerectora d'Estudis i Política Lingüística les competències de la rectora en matèria d'estudis, en particular, l'aprovació, la implantació, la modificació, el seguiment i l'acreditació dels programes d'ensenyament i plans d'estudis conduents a títols de grau i postgrau, tant oficials com propis de la Universitat de València, així com dels programes de doctorat. També es delega la presidència de la Comissió d'Estudis de Postgrau.  
Es delega el nomenament dels membres dels tribunals i dels especialistes en matèries de batxillerat de les proves d'accés a la Universitat, així com la pertinença, en representació de la Universitat de València, a la Comissió Gestora dels Processos d'Accés i Preinscripció Universitària.  
Igualment es deleguen les competències de la rectora relatives a l'accés i la permanència d'estudiants de grau, postgrau i doctorat: la preinscripció i l'admissió d'estudiants en els centres, l'organització de la matrícula i el seu calendari i la resolució de tots aquells recursos que l'estudiantat interpose contra les decisions i les resolucions que la Universitat de València dicte en matèria d'estudiants i beques de postgrau.  
  
També es deleguen les competències de convocatòria i resolució d'ajudes pròpies per a l'estudi i d'ajudes d'iniciació a la recerca de l'estudiantat, així com la presidència de la Comissió de Selecció de Becaris.  
  
Així mateix, es deleguen les competències de la rectora en matèria de política lingüística i la representació de la Universitat en la Comissió Permanent de la Xarxa Vives d'Universitat.  
  
Segon  
Es deleguen en la vicerectora d'Ocupació i Programes Formatius les competències de la rectora en matèria d'ocupació i programes formatius.  
Es delega la coordinació de les pràctiques externes de grau i postgrau. Igualment es deleguen les competències relatives al disseny i la planificació del programa Conèixer i del programa de mentoria d'estudiants.  
També es deleguen les competències de convocatòria i resolució d'ajudes, beques i premis dirigits a estudiants i a associacions, projectes de cooperació, projectes socioculturals i borses de viatge.  
Així mateix, es deleguen les polítiques d'excel·lència, d'ocupabilitat, de programes d'emprenedoria i el seu desenvolupament, així com d'atracció d'estudiants de grau i postgrau. També es deleguen les competències en matèria de formació permanent del personal de la Universitat de València.  
  
Tercer  
Es deleguen en el vicerector d'Ordenació Acadèmica i Professorat les competències i funcions de la rectora en relació amb l'organització acadèmica.  
També es deleguen les competències relacionades amb el personal docent i investigador de la Universitat de València, en particular, la convocatòria dels concursos per a la provisió de places de professorat contractat, la contractació de professorat, la resolució sobre les situacions administratives, la concessió de permisos i llicències per estudis superiors a un mes i les que estableix el Reglament de permisos, llicències, vacances i situacions administratives del professorat, així com el reconeixement de triennis i components docents en general i, en general, totes les funcions de la rectora relacionades amb el professorat universitari.  
Així mateix, es delega la presidència de la Comissió de Reclamacions. Igualment es delega la presidència de la mesa negociadora amb els sindicats. També es deleguen les competències de la rectora relatives a la Comissió Mixta entre Universitat i Institucions Sanitàries.  
  
Quart  
Es deleguen en el vicerector d'Estratègia, Qualitat i Tecnologies de la Informació les competències de la rectora en relació amb l'estratègia, la qualitat i les tecnologies de la informació, en particular, les competències en matèria de planificació estratègica i de comunicació institucional.  
Es delega també la realització d'estudis i anàlisis de prospectiva sobre l'organització de la Universitat. Igualment es deleguen les competències en matèria de qualitat i avaluació.  
També es deleguen les competències en l'àmbit d'aplicació de les tecnologies de la informació i de la comunicació. Així mateix, es deleguen les competències relatives als plans específics d'informatització, així com l'administració electrònica.  
  
Cinqué  
Es deleguen en el vicerector d'Investigació les competències de la rectora en matèria de recerca, en particular, les relatives a ajudes, subvencions i altres instruments de finançament i la convocatòria d'ajudes pròpies.  
També es deleguen les competències relatives al disseny, la planificació i el desenvolupament de la recerca. Igualment, es deleguen les relacions en aquesta matèria amb departaments, instituts universitaris de recerca, altres estructures específiques de recerca i grups de recerca, així com amb altres institucions.  
  
Sisé  
Es deleguen en la vicerectora d'Innovació i Transferència les competències de la rectora en matèria d'innovació i transferència, en particular, les relatives a ajudes, subvencions i altres instruments de finançament, contractes i convenis I+D+i, l'autorització de pagaments al professorat i personal investigador per activitat investigadora i d'innovació i transferència de coneixement, i la convocatòria d'ajudes pròpies en aquesta matèria.  
Així mateix, es deleguen les competències relatives al disseny, la planificació i el desenvolupament de les polítiques d'innovació i transferència. També es deleguen les relacions en aquesta matèria amb departaments, instituts universitaris de recerca, altres estructures específiques de recerca i grups de recerca, així com amb altres institucions.  
  
Igualment es deleguen les competències relatives a les càtedres institucionals, així com la seua coordinació, igual que la coordinació de la Càtedra de Divulgació de la Ciència.  
  
Seté  
Es deleguen en el vicerector d'Internacionalització i Cooperació les competències que s'atribueixen a la rectora en matèria de relacions internacionals, en particular, la proposta, l'elaboració i el seguiment de convenis amb universitats estrangeres, activitats de l'Institut Confuci, i altres matèries de la seua competència, els programes internacionals d'intercanvi, les convocatòries i la resolució d'ajudes per a la promoció d'intercanvis acadèmics amb altres universitats estrangeres.  
  
Igualment es deleguen les competències de la rectora en matèria de cooperació. Així mateix, es deleguen la convocatòria i la resolució d'ajudes, premis i beques en matèria d'internacionalització i de cooperació. També es delega la presidència de la Comissió del Programa de Solidaritat amb el Tercer Món de la Universitat de València Nau de Solidaritat 0,7.  
  
Vuité  
Es deleguen en el vicerector d'Economia i Infraestructures les competències de la rectora en matèria d'economia, en particular, les relatives al seguiment del pla de finançament plurianual, així com al seguiment, supervisió i desenvolupament del model de comptabilitat analítica de la Universitat.  
Igualment es delega la coordinació i la supervisió del projecte de pressupost, d'acord amb els objectius i les prioritats establertes pels òrgans de govern de la Universitat, la supervisió de l'execució i la liquidació pressupostària, l'elaboració de models distributius en matèria econòmica per a centres, departaments i instituts universitaris de recerca.  
  
També es deleguen les competències relatives a la planificació financera i econòmica de la Universitat.  
Així mateix, es deleguen les competències en matèria d'infraestructures: inversions en obra nova, reformes, adequació i millora d'edificis i instal·lacions, igual que el seguiment i el control de les inversions en infraestructures procedents d'organismes públics i de fons Feder.  
  
Igualment es deleguen les competències atribuïdes a l'òrgan de contractació per la legislació vigent en matèria de contractació administrativa, la facultat d'autoritzar i de disposar les despeses derivades d'aquesta, així com la competència per a realitzar encàrrecs a mitjans propis personificats de la Universitat de València. També es delega la presidència de la Comissió Econòmica.  
  
Nové  
Es deleguen en la vicerectora d'Igualtat, Diversitat i Sostenibilitat les competències de la rectora en matèria d'igualtat i diversitat, en particular, la coordinació i l'impuls de les polítiques en matèria d'igualtat i diversitat en la Universitat de València.  
Igualment es deleguen les facultats de convocatòria i resolució d'ajudes pròpies en aquestes matèries, així com la presidència de les comissions que concedisquen aquestes ajudes.  
També es deleguen les competències en matèria de sostenibilitat i prevenció de riscos laborals. Així mateix, es delega la presidència del Comitè de Seguretat i Salut.  
  
Deu  
Es deleguen en el vicerector de Projecció Territorial i Societat les competències de la rectora en matèria de projecció territorial i societat.  
  
Igualment es deleguen les actuacions i convenis amb les administracions locals en la nostra àrea d'influència, inclosos els programes formatius i de transferència.  
També es delega la coordinació del programa Unisocietat, la coordinació del Centre de Gandia de la Universitat de València i la coordinació de les activitats no docents del Campus d'Ontinyent.  
  
Onze  
Es deleguen en el vicerector de Cultura i Esport les competències de la rectora en matèria de cultura. També es delega la conservació del patrimoni.  
Igualment es deleguen les competències en matèria d'esport i la coordinació de les activitats de caràcter esportiu dependents de la Universitat de València.  
També es delega la convocatòria i la resolució d'ajudes i de premis en l'àmbit de les competències en matèria de cultura i esport dins dels límits assenyalats en l'article 9 de la Llei 40/2015, d'1 d'octubre, i altres disposicions generals d'aplicació.  
Així mateix, es deleguen les competències relatives a les biblioteques i els arxius universitaris, així com la dels col·legis majors. També es delega la presidència del consell editorial del Servei de Publicacions. Igualment es delega la planificació dels cursos d'extensió universitària igual que el programa i les activitats de formació per a majors.  
  
Dotze  
Es delega en la secretària general la coordinació dels Serveis Jurídics de la Universitat. També es deleguen les competències en matèria de desenvolupament normatiu i de relacions amb la Comissió d'Estatuts.  
Igualment es delega la resolució de les sol·licituds d'accés a la informació exercides d'acord amb la legislació de transparència. També es deleguen les competències sobre la iniciació i el seguiment d'expedients disciplinaris, de responsabilitat patrimonial i de revisió d'ofici.  
  
Així mateix, es delega la proposta i el seguiment de convenis amb institucions públiques i privades no universitàries i amb agents socials, polítics i econòmics.  
  
Tretze  
Es delega en el gerent la facultat d'autoritzar i de disposar les despeses, reconèixer les obligacions i ordenar pagaments de qualsevol tipus, d'ordenar i executar el pagament mitjançant els fons de maniobra de les unitats de despesa, les despeses menors realitzades en la caixa fixa i la gestió de comptes bancaris.  
Així mateix, es deleguen les competències de la rectora en relació amb el personal funcionari, el personal laboral d'administració i serveis, el personal investigador i el personal de suport a la recerca, en particular la resolució de les situacions administratives de tot aquest tipus de personal; la convocatòria d'oposicions i de concursos, la convocatòria de les ofertes de personal temporal per a personal investigador o per a personal de suport a la recerca, la signatura dels contractes i de les seues respectives pròrrogues, el nomenament dels membres de les comissions de selecció o dels tribunals, la proposta anual de plantilla del personal d'administració i serveis, el règim de provisió de llocs de treball i el règim de trasllats.  
En cas de vacant, absència o malaltia del titular de la gerència, es farà càrrec de la proposta i ordenació dels pagaments la persona que ocupe la vicegerència econòmica, i es farà càrrec dels assumptes de personal la persona que ocupe la vicegerència de recursos humans i organització administrativa.  
  
Catorze  
Es deleguen en la persona que ocupe la delegació de l'estudiantat les competències en matèria de participació, dinamització sociocultural, cooperació, voluntariat, assessorament, informació i orientació per a l'estudiantat.  
Així mateix, es delega la presidència de les comissiones d'ajudes, beques i premis dirigits a l'estudiantat i a les associacions, els projectes de cooperació, els projectes socioculturals i les borses de viatge, excepte les que convoquen els degans o les deganes, el director o la directora o els vicerectors i les vicerectores amb competències en aquest àmbit. També es delega la presidència de la Comissió Assessora Estudiantil.  
  
  
Quinze  
Es delega en els vicerectors i les vicerectores, en la secretària general i en el gerent l'autorització de les comissions de serveis amb dret a indemnització i la verificació de la seua realització pel que fa al personal adscrit en l'àmbit de les seues competències.  
  
Setze  
Es deleguen en el vicerector de Cultura i Esport, el vicerector de Projecció Territorial i Societat, la vicerectora d'Estudis i Política Lingüística, el vicerector d'Internacionalització i Cooperació, la vicerectora d'Ocupació i Programes Formatius, els degans o les deganes de facultats, els coordinadors o les coordinadores de campus, els directors o les directores de l'Escola Tècnica Superior, d'instituts universitaris de recerca, d'instituts universitaris de recerca coordinadors d'unitats de suport a la recerca, de col·legis majors, de serveis i de centres singulars, els o les responsables d'estructures d'investigació interdisciplinària, el director tècnic o la directora tècnica del Servei de Biblioteques i Documentació i el director o la directora del Taller d'Audiovisuals, la facultat d'autoritzar i disposar les despeses, per un import inferior a 15.000 euros sense IVA en el cas de contractes de subministraments i serveis i de 40.000 euros sense IVA per a contractes d'obres, la de reconèixer les obligacions per qualsevol quantia i la de proposar pagaments de qualsevol tipus, dins de l'àmbit de les seues respectives competències, que comprenen els seus centres o serveis, la d'ordenar i executar el pagament mitjançant els fons de maniobra de la unitat de despesa i les despeses menors realitzades en la caixa fixa. El límit de l'import per a l'autorització i disposició de despeses serà de 50.000 euros sense IVA per a contractes menors de subministraments i serveis celebrats pels agents públics del Sistema Espanyol de Ciència, Tecnologia i Innovació, d'acord amb l'establert en la nova disposició addicional cinquantena quarta de la Llei 9/2017, de 8 de novembre, de Contractes del Sector Públic.  
  
Disset  
Es deleguen en els degans o les deganes de facultats i en el director o la directora de l'Escola Tècnica Superior la resolució de les sol·licituds de trasllat dels expedients d'estudiants i les admissions per convalidació parcial.  
Així mateix, es deleguen les competències de convocatòria, presidència i resolució d'ajudes i premis per una quantia individualitzada de fins a 1.500 euros en l'àmbit dels seus centres. Queden excloses d'aquesta delegació les beques de matrícula oficial.  
  
Divuit  
Es deleguen en els directors o les directores de departament i d'instituts universitaris de recerca l'autorització de permisos i llicències d'estudis de durada inferior o igual a un mes del professorat adscrit al departament, amb excepció en tot cas del que preveu l'article 2.3 del Reglament de permisos, llicències, vacances i situacions administratives del professorat, la facultat d'autoritzar i de disposar les despeses, per un import inferior a 15.000 euros sense IVA, i la de reconèixer les obligacions per qualsevol quantia dins de l'àmbit del departament que dirigeixen. El límit de l'import per a l'autorització i disposició de despeses serà de 50.000 euros sense IVA per a contractes menors de subministraments i serveis celebrats pels agents públics del Sistema Espanyol de Ciència, Tecnologia i Innovació, d'acord amb l'establert en la nova disposició addicional cinquantena quarta de la Llei 9/2017, de 8 de novembre, de Contractes del Sector Públic.  
  
  
Dinou  
Es deleguen en els degans o les deganes de facultats, els degans coordinadors o les deganes coordinadores de campus, els directors o les directores de l'Escola Tècnica Superior, de departaments, d'instituts universitaris de recerca, de col·legis majors, de serveis i de centres singulars, i els o les responsables d'estructures d'investigació interdisciplinària, el director tècnic o la directora tècnica del Servei de Biblioteques i Documentació i el director o la directora del Taller d'Audiovisuals, la facultat d'autoritzar les comissions de servei amb dret a indemnització i la verificació de la seua realització pel que fa al personal dels seus centres, departaments, serveis o unitats.  
  
  
Vint  
Es delega en els degans o les deganes de facultats i el director o la directora de l'Escola Tècnica Superior la competència per a autoritzar les comissions de servei amb dret a indemnització dels directors o de les directores d'instituts universitaris de recerca i dels o de les responsables d'estructures de recerca interdisciplinària que tinguen adscrita la docència als seus centres quan els viatges no es realitzen per raó del seu càrrec, així com la verificació de la seua realització.  
  
  
Vint-i-u  
Es delega en la direcció del Servei de Publicacions la signatura de contractes editorials.  
  
De conformitat amb allò que disposa l'article 9 de la Llei 40/2015, d'1 d'octubre, de règim jurídic del sector públic, sempre que l'òrgan delegat faça ús de la delegació continguda en aquesta resolució, es farà constar aquesta circumstància expressament en l'acte administratiu que es dicte.  
En cap cas no es podran delegar les atribucions que es tinguen al seu torn per delegació continguda en aquesta resolució.  
Les resolucions que es dicten en virtut d'aquestes delegacions, exhaureixen la via administrativa i contra les mateixes es pot interposar els recursos prevists en l'article 123 de la Llei 39/2015, d'1 d'octubre, de procediment administratiu comú.  
De conformitat amb el que disposa l'article 9 citat, aquesta resolució es fa pública en el Diari Oficial de la Generalitat Valenciana sortint efectes a partir de l'endemà de la seua publicació.  
Aquesta delegació de competències deroga qualsevol altra que s'haja fet abans bé en aquests mateixos òrgans, bé en d'altres de diferents.  
  
  
València, 5 de juliol de 2018.- La rectora: María Vicenta Mestre Escrivà.